Diari Oficial de la Generalitat Valenciana


Sumari del DOGV 8497, del 01-03-2019 (2019/1904)

RESOLUCIÓ de 25 de febrer de 2019, del síndic major de la Sindicatura de Comptes, per la qual es fa pública la delegació en l'Agència Tributària Valenciana de la competència per a dictar providències de constrenyiment i realitzar totes les altres actuacions de desenvolupament i terminació necessàries, en relació amb les multes coercitives.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8497

Data del DOGV
:   01-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1904


Data del document
:   25-02-2019

Organisme emissor
:   Sindicatura de Comptes

Tipus de document
:   Resolució

RESOLUCIÓ de 25 de febrer de 2019, del síndic major de la Sindicatura de Comptes, per la qual es fa pública la delegació en l'Agència Tributària Valenciana de la competència per a dictar providències de constrenyiment i realitzar totes les altres actuacions de desenvolupament i terminació necessàries, en relació amb les multes coercitives. [2019/1904]  
L'article 56 de la Llei 7/2014, de 22 de desembre, de mesures fiscals, de gestió administrativa i financera i d'organització de la Generalitat, atribueix a l'Institut Valencià d'Administració Tributària, referència aquesta que actualment s'ha d'entendre realitzada a l'Agència Tributària Valenciana (art. 100.2 de la Llei 27/2018, de 27 de desembre, de mesures fiscals, de gestió administrativa i financera i d'organització de la Generalitat), les competències relatives a l'aplicació dels tributs, en l'àmbit de la Generalitat, de la qual és una institució la Sindicatura de Comptes. En particular, correspon a l'Institut «la recaptació en període executiu i els ajornaments dels ingressos de dret públic de naturalesa no tributària de la Generalitat».  
Per mitjà de la Resolució del síndic major número 188, de 30 de novembre de 2018, es va sol·licitar a la Presidència de l'Institut Valencià d'Administració Tributària que acceptara la delegació de la competència per a dictar les providències de constrenyiment necessàries per a iniciar la via executiva quant a la recaptació de les multes coercitives que impose el Consell de la Sindicatura de Comptes, d'acord amb l'article 11.2.c de la Llei de Sindicatura de Comptes.  
Per mitjà de la Resolució de 14 de febrer de 2019, del conseller d'Hisenda i Model Econòmic, s'ha acceptat la delegació esmentada, d'acord amb l'article 56 de la Llei de la Generalitat 7/2014, de 22 de desembre, i l'article 9.1 de la Llei 40/2015, d'1 d'octubre, de règim jurídic del sector públic.  
Aquesta delegació comprén les actuacions següents:  
a) Dictar les providències de constrenyiment que donen lloc a la iniciació del procediment administratiu.  
b) Totes les altres actuacions de desenvolupament del procediment de constrenyiment que permeten la recaptació d'aquests ingressos de dret públic en període executiu en els termes de la normativa tributària vigent.  
c) Les altres que comporten la terminació del procediment i, si escau, dins del termini de prescripció, la possible represa.  
Aquesta delegació de competències produirà efectes a partir de l'endemà de la publicació en el Diari Oficial de la Generalitat Valenciana i en el Butlletí Oficial de les Corts.  
  
Contra aquest acte, que posa fi a la via administrativa, els interessats poden interposar recurs contenciós administratiu en el termini de dos mesos, comptadors des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.c i 46 de la Llei 29/1998, de 13 de juliol, reguladora de la jurisdicció contenciosa administrativa, o potestativament recurs de reposició davant d'aquest mateix òrgan, en el termini d'un mes, computat en els termes ja referits, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, sense perjuí que els interessats puguen interposar-ne qualsevol altre que estimen procedent.  
  
  
València, 25 de febrer de 2019.- El síndic major: Vicent Cucarella Tormo.